Huis brand, maar geen brandweer op Delareyville in sigErnstige brandskade is Sondag aan Sanet Venter se huis in Delareyville aangerig. (Foto: Verskaf) Toe Sanet Venter (49), ’n inwoner van Delareyville in Noordwes, se huis Sondag aan die brand slaan, moes die gemeenskap noodgedwonge self inspring om te help aangesien daar al jare geen brandweerdiens op dié dorp is nie. Die brand, wat weens ’n kragstuwing ontstaan het, word verder toegeskryf aan voortslepende kragtoevoerprobleme op die dorp en swak munisipale instandhouding en -bestuur deur die Tswaing-munisipaliteit. “Dis nag by ons. Munisipale dienslewering en -bestuur is uiters swak en as dit nie vir die gemeenskap was nie, weet ek nie wat ek sou doen nie,” sê Venter. Venter sê sy was op hul plaas sowat 20 km buite Delareyville toe sy ŉ oproep ontvang dat haar huis, waarin sy al 18 jaar woon, in vlamme gehul is. Met haar haar aankoms daar het inwoners van die dorp reeds ingegryp en was hulle besig om die vlamme met alle toerusting tot hul eie beskikking in bedwang te bring. “Inwoners en boere van die omgewing het met brandblussers en brandkarre gespook om die brand geblus te kry. “Daar was ook mense wat meubels en elektriese toestelle soos die yskas en wasmasjien na buite gedra het om te red wat hulle kon,” sê Venter. Die huis se sit- en eetkamer het heeltemal afgebrand en verskeie antieke erfstukke is heeltemal vernietig. Die kragboks in Sanet Venter se huis. (Foto: Verskaf) “Die brand het weens ’n kragstuwing by die kragboks ontstaan. Die krag gaan gedurig af en aan en daar is verskeie ander plekke op die dorp wat ook al op dié manier brande ervaar het.” Volgens Venter het kragpale naby haar huis, die gebou langs die Midas-onderneming, én ’n plaaslike abattoir ook die afgelope week in ligte laaie opgegaan. Rita van Den Berg (78), wat al 25 jaar op Delareyville woon, sê haar wasmasjien het Saterdag aan die brand geslaan ná nog ’n skielike kragonderbreking. “Dit was kort nadat ek die wasgoed gewas het. Skielik het ek glas hoor breek en my hond het aan die blaf gegaan. “Toe sien ek my wasmasjien brand. Ek het ’n brandblusser, maar dis te swaar om op te tel. Ek kon die krag by die muur afsit en toe die vlamme met die tuinslang geblus,” sê Van den Berg. Dit blyk dat die brand by die motor van haar wasmasjien ontstaan het. Sy sê sy het groot geskrik en dat sy steeds aan skok ly. Die sit- en eetkamer is in die brand vernietig. (Foto: Verskaf) “Ons sukkel geweldig met kragtoevoerprobleme. My televisie het ook al gebreek as gevolg daarvan en ek weet van ander inwoners wat gereeld skade opdoen.” In reaksie hierop het die DA Maandag aangedui dat hy Nkosazana Dlamini-Zuma, minister van samewerkende regering en tradisionele sake (COGTA), skriftelik gaan versoek om dringend aandag aan die swak instandhouding van elektrisiteitsinfrastruktuur in die Tswaing-munisipaliteit te gee. Die DA is ook van mening dat dié munisipaliteit al jare lank rampbestuursregulasies oortree. “Die DA het die owerhede in die Ngaka Modiri Molema-distriksmunisipaliteit lank reeds gewaarsku dat dringende stappe gedoen moet word om te verseker dat alle munisipaliteite onder sy kuratorskap toegang tot ŉ brandweerstasie het, maar dit was vergeefs,” sê Carin Visser, ŉ DA-LP van die Nasionale Raad van Provinsies. “Die feit dat die provinsiale departement van samewerkende regering, menslike nedersettings en tradisionele sake (CoGHSTA) ingevolge artikel 100(1)(b) onder administrasie is, het geen positiewe uitwerking gehad op dienste wat deur munisipaliteite soos Tswaing, wat swak presteer, gelewer word nie.” Volgens Visser het die Tswaing-munisipaliteit sedert die aanvang van dié ingryping in 2018 geen pogings aangewend om die elektriese infrastruktuur te herstel en in stand te hou nie, wat gelei het tot die onbetroubare kragtoevoer wat inwoners daagliks moet verduur. “Die konstante oneweredige kragstuwings beskadig verbruikers se elektriese toestelle en het uiteindelik tot die brand gelei wat Venter se huis vernietig het. “Die DA beklemtoon weer dat die gebrek aan kwaliteit kragvoorsiening deur munisipaliteite aan betalende verbruikers ŉ skending van hul grondwetlike regte is en dat dit as ŉ misdaad bestempel moet word.” Die DA sê hy sal verdere verwikkelinge dophou om te verseker dat die munisipaliteit sy pligte teenoor inwoners nakom. Die munisipaliteit het nog nie op Maroela Media se navrae reageer nie.